b'\n_START_ARTICLE_\nTermitas (med\xc5\xbeiaga)\n_START_PARAGRAPH_\nTermitas\xc2\xa0\xe2\x80\x93 padegamasis mi\xc5\xa1inys, kur\xc4\xaf sudaro metalinis aliuminis ir metalo oksidas (paprastai gele\xc5\xbeies oksidas).\n_START_SECTION_\n\xc4\xae\xc5\xbeanga\n_START_PARAGRAPH_\nTermito veikimas pagr\xc4\xafstas termitine reakcija. Termitin\xc4\x97 reakcija priklauso aliuminotermini\xc5\xb3 reakcij\xc5\xb3 tipui, kuriose metalinis aliuminis yra oksiduojamas kito metalo (da\xc5\xbeniausiai gele\xc5\xbeies) oksidu._NEWLINE_Reakcijos produktai yra aliuminio oksidas, laisva metalin\xc4\x97 gele\xc5\xbeis ir did\xc5\xbeiulis kiekis \xc5\xa1ilumos. Reagentai da\xc5\xbeniausiai yra gerai susmulkinti ir sumai\xc5\xa1yti su ri\xc5\xa1ikliu, kad termitas b\xc5\xabt\xc5\xb3 kietas ir vientisas. Termitas naudojamas termitiniam suvirinimui, da\xc5\xbenai skirtu b\xc4\x97giams sujungti.\n_START_SECTION_\nU\xc5\xbedegimas\n_START_PARAGRAPH_\n\xc4\xaeprastinei termito reakcijai su\xc5\xbeadinti reikia labai auk\xc5\xa1tos temperat\xc5\xabros. Nei juodojo parako, nei nitroceliulioz\xc4\x97s ar kit\xc5\xb3 \xc4\xafprast\xc5\xb3 padegam\xc5\xb3j\xc5\xb3 mi\xc5\xa1ini\xc5\xb3 degimo temperat\xc5\xabros nepakanka termitui padegti. Net iki raudonumo \xc4\xafkaitintas termitas neu\xc5\xbesidega. Reakcija prasideda jam \xc4\xafkaitus iki baltumo._NEWLINE_Termit\xc4\x85 \xc4\xafmanoma padegti duj\xc5\xb3 degiklio liepsna, ta\xc4\x8diau \xc5\xa1is pavojingas b\xc5\xabdas nenaudojamas d\xc4\x97l saugumo. Degiklio liepsna gali i\xc5\xa1kart \xc4\xafkaitinti didel\xc4\xaf kiek\xc4\xaf termito mi\xc5\xa1inio, ir \xc5\xa1is vietoj to, kad l\xc4\x97tai degt\xc5\xb3, pasiek\xc4\x99s u\xc5\xbesidegimo temperat\xc5\xabr\xc4\x85 gali sprogti._NEWLINE_Termit\xc5\xb3 dag\xc4\x8diais da\xc5\xbeniausiai naudojamos magnio juostel\xc4\x97s. Magnis dega apytiksliai toje temperat\xc5\xabroje, kurioje reaguoja termitas, t. y., ma\xc5\xbedaug 2200 \xc2\xbaC. Ta\xc4\x8diau \xc5\xa1is metodas yra gana nepatikimas, nes magn\xc4\xaf sunku u\xc5\xbedegti, o v\xc4\x97juotomis ar dr\xc4\x97gnomis salygomis magnio juostel\xc4\x97 gali u\xc5\xbegesti. Be to, magnis neturi nuosavo deguonies \xc5\xa1altinio, tad gali u\xc5\xbegesti degdamas deguonies stygiaus s\xc4\x85lygomis. Problema yra tai, jog magnis yra puikus \xc5\xa1ilumos laidininkas\xc2\xa0\xe2\x80\x93 kaitinant vien\xc4\x85 juosteles gal\xc4\x85 \xc5\xa1iluma perduodama link kito galo, d\xc4\x97l ko gali \xc4\xafvykti pirmalaikis u\xc5\xbesidegimas. Nepaisant \xc5\xa1i\xc5\xb3 tr\xc5\xabkum\xc5\xb3, termito padegimas magniu i\xc5\xa1lieka populiarus tarp m\xc4\x97g\xc4\x97j\xc5\xb3._NEWLINE_Alternatyva padegimui magniu yra reakcija tarp kalio permanganato ir glicerolio (glicerino). Sumai\xc5\xa1ius abi med\xc5\xbeiagas prasideda savaimin\xc4\x97 reakcija, kurios metu temperat\xc5\xabra l\xc4\x97tai kyla, kol pasirodo liepsna. Glicerino oksidacijos metu i\xc5\xa1siskiria pakankamai \xc5\xa1ilumos termitinei reakcijai prasid\xc4\x97ti. \xc5\xa0is b\xc5\xabdas irgi turi tr\xc5\xabkum\xc5\xb3\xc2\xa0\xe2\x80\x93 laiko tarpas nuo reagent\xc5\xb3 sumai\xc5\xa1ymo iki termito u\xc5\xbesidegimo gali labai svyruoti d\xc4\x97l aplinkos temperat\xc5\xabros ir daleli\xc5\xb3 dyd\xc5\xbeio._NEWLINE_Kitas, ir kone papras\xc4\x8diausias, b\xc5\xabdas yra bengali\xc5\xa1ka ugnel\xc4\x97. Ji degdama pasiekia reikaling\xc4\x85 temperat\xc5\xabr\xc4\x85, o degimo fronto slinkimo greitis u\xc5\xbetikrina pakankam\xc4\x85 laiko tarp\xc4\x85 iki momento, kai liepsna pasiekia termit\xc4\x85._NEWLINE_Stechiometrinis gerai susmulkinto Fe(III) oksido ir aliuminio mi\xc5\xa1inys gali b\xc5\xabti u\xc5\xbedegtas paprastais degtukais: vieno degtuko galvut\xc4\x99 dalinai \xc4\xafki\xc5\xa1ti \xc4\xaf mi\xc5\xa1in\xc4\xaf ir padegti j\xc4\xaf kitu, laikant j\xc4\xaf repl\xc4\x97mis ar \xc5\xbenypl\xc4\x97mis ir m\xc5\xabvint kar\xc5\xa1\xc4\x8diui atspariomis pir\xc5\xa1tin\xc4\x97mis siekiant i\xc5\xa1vengti nudegim\xc5\xb3.\n_START_SECTION_\nSaugumas\n_START_PARAGRAPH_\nTermitas yra potencialiai pavojingas, nes jam u\xc5\xbesidegus jo jau beveik ne\xc4\xafmanoma u\xc5\xbegesinti ir temperat\xc5\xabra b\xc5\xabna labai auk\xc5\xa1ta. Turi b\xc5\xabti imtasi atitinkam\xc5\xb3 priemoni\xc5\xb3 prie\xc5\xa1 naudojant termit\xc4\x85. Draud\xc5\xbeiama naudoti \xc5\xa1alia degi\xc5\xb3 ar lengvai u\xc5\xbesiliepsnojan\xc4\x8di\xc5\xb3 med\xc5\xbeiag\xc5\xb3. Ma\xc5\xbei reakcijos metu i\xc5\xa1siskyrusios i\xc5\xa1silyd\xc5\xbeiusios gele\xc5\xbeies upeliukai gali nub\xc4\x97gti didelius atstumus ir pradeginti metalinius konteinerius, padegti j\xc5\xb3 turin\xc4\xaf ir t. t._NEWLINE_Deg\xc5\xabs metalai, kuri\xc5\xb3 virimo temperat\xc5\xabra santykinai \xc5\xbeema (pvz., cinkas, kurio virimo temperat\xc5\xabra lygi 907 \xc2\xbaC ir ma\xc5\xbedaug 1370 \xc2\xbaC \xc5\xbeemesn\xc4\x97 negu termito degimo temperat\xc5\xabra), turi b\xc5\xabti laikomi toliau nuo termito, kadangi perkaitinti jie gali staiga u\xc5\xbevirti ir i\xc5\xa1garuoti \xc4\xaf or\xc4\x85, kur reaguodami su deguonimis u\xc5\xbesidegs._NEWLINE_Termitas turi b\xc5\xabti atsargiai naudojamas suvirinant vamzd\xc5\xbeius ar kitokias talpyklas, nes \xc5\xa1iluminis u\xc5\xbedaryt\xc5\xb3 duj\xc5\xb3 pl\xc4\x97timasis gali sukelti sl\xc4\x97g\xc4\xaf, susprogdinsiant\xc4\xaf t\xc4\x85 talpykl\xc4\x85. Termito u\xc5\xbedegimas turi b\xc5\xabti tiek u\xc5\xbedelstas, kad likt\xc5\xb3 pakankamai laiko pasitraukti \xc4\xaf saug\xc5\xb3 atstum\xc4\x85. Kaip ir bet kuris pirotechninis mi\xc5\xa1inys, termitas turi b\xc5\xabti saugomas nuo liepsnos \xc5\xa1altini\xc5\xb3._NEWLINE_Atsakingai naudojamas tinkamai pasiruo\xc5\xa1usio asmens termitas yra s\xc4\x85lyginai saugus._NEWLINE_Termitin\xc4\x97s reakcijos gali savaime prasid\xc4\x97ti pramon\xc4\x97je, kur naudojami abrazyvinio \xc5\xa1lifavimo ir pjaustymo \xc4\xafrenginiai kartu su juodaisiais metalais. Tokioje aplinkoje naudojant aliumin\xc4\xaf gali susidaryti labai smulkus lengvai u\xc5\xbesiliepsnojantis mi\xc5\xa1inys._NEWLINE_Termit\xc4\x85 sumai\xc5\xa1yti su vandeniu gali b\xc5\xabti daug pavojingiau negu atrodo i\xc5\xa1 pirmo \xc5\xbevilgsnio, nes tai gali sukelti freatomagmatin\xc4\xaf skilim\xc4\x85, o tuomet\xc2\xa0\xe2\x80\x93 sprogim\xc4\x85.\n_START_SECTION_\nTermito granatos\n_START_PARAGRAPH_\nTermito granatos yra naudojamos kaip padegamieji \xc4\xaftaisai, kai reikia sunaikinti savo ar i\xc5\xa1 prie\xc5\xa1o u\xc5\xbegrobt\xc4\x85 ginkluot\xc4\x99, kuriai kyla nei\xc5\xa1vengiamas pavojus patekti \xc4\xaf prie\xc5\xa1o rankas._NEWLINE_Standartinis termitas kaip padegamasis mi\xc5\xa1inys yra retai naudojamas vienas, nes jis sunkiai u\xc5\xbedegamas, turi ma\xc5\xbe\xc4\x85 veikimo spindul\xc4\xaf ir dega beveik be liepsnos._NEWLINE_Termito mi\xc5\xa1in\xc4\xaf papild\xc5\xbeius priemai\xc5\xa1omis, gerinan\xc4\x8diomis jo padegam\xc4\x85sias savybes, gaunamas termatas._NEWLINE_Kare termitas da\xc5\xbenai buvo naudojamas visi\xc5\xa1kai i\xc5\xa1vesti i\xc5\xa1 rikiuot\xc4\x97s artilerijos pab\xc5\xabklus nenaudojant sprogstam\xc5\xb3j\xc5\xb3 u\xc5\xbetais\xc5\xb3 ir dirbant su pakankamai dideliu kiekiu plieno. Antrasis reind\xc5\xbeeri\xc5\xb3 batalionas naudojo termito granatas prie\xc5\xa1 vokie\xc4\x8di\xc5\xb3 artilerij\xc4\x85 per s\xc4\x85junginink\xc5\xb3 i\xc5\xa1silaipinim\xc4\x85 Normandijoje. Tam yra keli b\xc5\xabdai. Termito granat\xc4\x85 galima \xc4\xafmesti \xc4\xaf pab\xc5\xabklo uoks\xc4\x85 ir j\xc4\xaf u\xc5\xbedaryti, taip j\xc4\xaf u\xc5\xbevirinant- tokiu atveju ginklo nebe\xc4\xafmanoma u\xc5\xbetaisyti. Kitas b\xc5\xabdas yra \xc4\xafmesti termito granat\xc4\x85 pro pab\xc5\xabklo \xc5\xbeiotis taip j\xc4\xaf u\xc5\xbekem\xc5\xa1ant- tuomet i\xc5\xa1 jo labai pavojinga \xc5\xa1audyti. Taip pat buvo sugadinami horizontalaus taikymo ir pak\xc4\x97limo mechanizmai, padarant taikym\xc4\x85si ne\xc4\xafmanomu.\n_START_SECTION_\nTermito bombos\n_START_PARAGRAPH_\nAntrojo pasaulinio karo metais termitines padegam\xc4\x85sias bombas naudojo abi pus\xc4\x97s. Tokios padegamosios bombos paprastai b\xc5\xabdavo kasetin\xc4\x97s, kur kiekviena bombel\xc4\x97 u\xc5\xbetaisyta termitu ir padegama magnio degikliu._NEWLINE_Termitin\xc4\x97mis bombomis, suk\xc4\x97lusiomis gaisrus, buvo sudeginti i\xc5\xa1tisi miestai. Ypa\xc4\x8d nukent\xc4\x97davo mediniais pastatais apstatyti miestai._NEWLINE_Kasetines termitines bombas da\xc5\xbeniausiai naudodavo naktiniuose antskryd\xc5\xbeiuose. Nakt\xc4\xaf sunku b\xc5\xabdavo naudoti bomb\xc5\xb3 taikiklius, tad naudodavo kasetines bombas, kuriomis patogu bombarduoti tiksliai nenusitaikius.\n_START_SECTION_\nIstorija\n_START_PARAGRAPH_\nTermit\xc4\x85 i\xc5\xa1rado (1893\xc2\xa0m.) ir u\xc5\xbepatentavo (1895\xc2\xa0m.) vokie\xc4\x8di\xc5\xb3 chemikas dr. Hansas Gold\xc5\xa1midtas. Tod\xc4\x97l kartais termitin\xc4\x97 reakcija vadinama \xe2\x80\x9eGold\xc5\xa1midto reakcija\xe2\x80\x9c arba \xe2\x80\x9eGold\xc5\xa1midto procesu\xe2\x80\x9c. Gold\xc5\xa1midtas buvo susidom\xc4\x97j\xc4\x99s ypa\xc4\x8d gryn\xc5\xb3 metal\xc5\xb3 gavimu lydant be anglies, ta\xc4\x8diau greitai pasteb\xc4\x97jo termito vert\xc4\x99 virinant. Pirm\xc4\x85 kart\xc4\x85 komerci\xc5\xa1kai termitas buvo panaudotas tramvajaus b\xc4\x97gi\xc5\xb3 suvirinimui Esene, Vokietijoje (1899). \xe2\x80\x9eDegussa\xe2\x80\x9c korporacija, \xc4\xaf kurios sud\xc4\x97t\xc4\xaf \xc4\xaf\xc4\x97jo ir Gold\xc5\xa1midto firma, ir \xc5\xa1iandien teb\xc4\x97ra viena did\xc5\xbeiausi\xc5\xb3 virinimui skirto termito gamintoj\xc5\xb3.'